b'\n_START_ARTICLE_\nSaparmurat Nijazov\n_START_SECTION_\nOzadje\n_START_PARAGRAPH_\nSaparmurat Nijazov se je rodil leta 1940 v A\xc5\xa1habadu v takratni Turkmenski sovjetski socialisti\xc4\x8dni republiki. \xc5\xbde kot majhen otrok je osirotel, njegov o\xc4\x8de je umrl kot vojak v 2. svetovni vojni, ostala dru\xc5\xbeina pa je umrla v velikem potresu, ki je leta 1948 A\xc5\xa1habad zravnal z zemljo. Odra\xc5\xa1\xc4\x8dal je v sovjetski siroti\xc5\xa1nici, dokler ga niso k sebi vzeli daljni sorodniki._NEWLINE_Leta 1962 je Nijazov vstopil v Komunisti\xc4\x8dno partijo Sovjetske zveze, kjer je hitro napredoval. Leta 1985 je postal voditelj Komunisti\xc4\x8dne partije turkmenske SSR, ki je danes znana kot Demokrati\xc4\x8dna stranka Turkmenistana. Polo\xc5\xbeaj je zasedel, ko je Mihail Gorba\xc4\x8dov zaradi afere z bomba\xc5\xbeem odstavil prej\xc5\xa1njega voditelja Muhamednazarja Gapurova. Pod Nijazovom je bila turkmenska komunisti\xc4\x8dna partija ena od najbolj pravovernih in nereformiranih strankarskih organizacij v Sovjetski zvezi. 13. januarja 1990 je Nijazov postal predsednik Vrhovnega sovjeta, najvi\xc5\xa1jega zakonodajnega telesa v dr\xc5\xbeavi._NEWLINE_Nijazov je leta 1991 podprl upor proti Gorba\xc4\x8dovu, ko pa je ta propadel, se je zavzel za lo\xc4\x8ditev Turkmenistana od umirajo\xc4\x8de Sovjetske zveze. 27. oktobra 1991 je Vrhovni sovjet razglasil neodvisnost Turkmenistana in na ljudskem glasovanju kot edinega kandidata za prvega predsednika dr\xc5\xbeave izvolil Nijazova. Leto pozneje si je Nijazov nadel ime\xc2\xa0\xc2\xbbTurkmenba\xc5\xa1i\xc2\xab,\xc2\xa0\xc2\xbbO\xc4\x8de vseh Turkmencev\xc2\xab._NEWLINE_Da bi lahko nadzoroval 10-letni razvojni na\xc4\x8drt, so leta 1994 Turkmenistanci na plebiscitu Nijazovu podalj\xc5\xa1ali mandat do leta 2002 (za predlog je glasovalo 99,9\xc2\xa0%, kar je podoben rezultat kot pri volitvah v \xc4\x8dasih Sovjetske zveze). 28. decembra 1999 je parlament Nijazova razglasil za dosmrtnega predsednika. Nekaj tednov prej so potekale parlamentarne volitve, na katerih je kandidate za poslance izbral Nijazov osebno._NEWLINE_Nijazov in njegova \xc5\xbeena Muza sta imela sina Murata in h\xc4\x8der Irino.\n_START_SECTION_\nGospodarstvo\n_START_PARAGRAPH_\nTurkmenistan ima druge najve\xc4\x8dje rezerve zemeljskega plina na ozemlju biv\xc5\xa1e Sovjetske zveze. Visoki prihodki od njegovega izvoza so Nijazovu omogo\xc4\x8dale, da je brez pomislekov preziral mednarodne pozive k reformam. Vlada se \xc5\xa1e vedno oklepa sovjetskega modela planskega gospodarstva, na primer dr\xc5\xbeavnega nadzora proizvodnje, neposrednih ban\xc4\x8dnih kreditov z nizkimi obrestmi, omejitev pri menjavi denarja in nadzora cen._NEWLINE_Leta 1991 je Nijazova vlada izdala dekret, s katerim je za Turkmenistance uvedla\xc2\xa0\xc2\xbbuporabo vode, plina in elektrike zastonj\xc2\xab. V resnici pa prebivalci prejemajo kar se da nizko pla\xc4\x8do, dr\xc5\xbeava pa potem razpe\xc4\x8duje vodo, plin in elektriko zastonj.\n_START_SECTION_\nKultura\n_START_PARAGRAPH_\nNijazov je kot eno od najpomembnej\xc5\xa1ih nalog v razvoju Turkmenistana opredelil prenovo turkmenske kulture. Dotedanjo cirilico je nadomestil z novo turkmensko abecedo na osnovi latinice. Turkmenski jezik se uporablja kot edini dr\xc5\xbeavni jezik. Po turkmenskih herojih, pesnikih in voditeljih so preimenovali tudi mesece.\n_START_SECTION_\nVarnost\n_START_PARAGRAPH_\n25. novembra 2002 je predsednik Uzbekistana Islom Karimov neuspe\xc5\xa1no posku\xc5\xa1al izvesti atentat na Nijazova. Sledile so mno\xc5\xbei\xc4\x8dne aretacije domnevnih zarotnikov in njihovih dru\xc5\xbeinskih \xc4\x8dlanov. Kritiki trdijo, da je bil poskus atentata zre\xc5\xbeiran, da bi oblasti lahko zatrle krepitev doma\xc4\x8de in tuje politi\xc4\x8dne opozicije._NEWLINE_Poleti 2004 se je v prestolnici za\xc4\x8dela kampanja z letaki, ki je pozivala k strmoglavljenju predsednika in sodnemu postopku proti njemu. Oblasti kampanje niso mogle ustaviti, zato je predsednik na nacionalni televiziji odstavil ministra za notranje zadeve in direktorja policijske akademije. Ministra je obto\xc5\xbeil nesposobnosti._NEWLINE_Maja 2000 je vlada vsem, razen turkmenistanskemu Telekomu, preklicala internetne licence. Junija 2001 je zaprla tudi vse spletne kavarne._NEWLINE_Leta 2005 je bilo v dr\xc5\xbeavi 36.000 uporabnikov interneta, kar pomeni 0,7\xc2\xa0% prebivalstva.\n_START_SECTION_\nZunanja politika\n_START_PARAGRAPH_\nNijazov je bil vnet zagovornik politike stroge nevtralnosti Turkmenistana v zunanjih zadevah. Izogibal se je pribli\xc5\xbeevanja Natu in GUUAM in je skoraj popolnoma prezrl CSTO. Turkmenistan ni sodeloval v nobeni od mirovnih misij Zdru\xc5\xbeenih narodov._NEWLINE_Konec leta 2004 se je sestal s kanadskim premierom Jeanom Chr\xc3\xa9tienom, da bi se dogovorili o pogodbi o nafti za kanadsko podjetje v Turkmenistanu. Novica o tem sre\xc4\x8danju je marca 2005 v kanadski opoziciji izzvala veliko ogor\xc4\x8denje._NEWLINE_Leta 2005 je Nijazov razglasil, da bo dr\xc5\xbeava oslabila svojo povezanost s Skupnostjo neodvisnih dr\xc5\xbeav. Obljubil je tudi svobodne in po\xc5\xa1tene volitve do leta 2010, kar je presenetilo mnoge zahodne opazovalce._NEWLINE_Leta 2006 sta Evropska komisija in odbor Evropskega parlamenta za mednarodno trgovino glasovala, da se Turkmenistanu podeli polo\xc5\xbeaj v Evropski uniji trgovinsko\xc2\xa0\xc2\xbbnajbolj za\xc5\xbeelene dr\xc5\xbeave\xc2\xab. Potezo so ve\xc4\x8dinoma razlagali kot pove\xc4\x8dano zanimanje za zemeljski plin Turkmenistana, potem ko je Nijazov oznanil, da se bo z EU za\xc4\x8del pogovarjati o \xc4\x8dlovekovih pravicah.\n_START_SECTION_\nSmrt\n_START_PARAGRAPH_\n21. decembra 2006 je turkmenistanska dr\xc5\xbeavna televizija oznanila, da je predsednik Nijazov zaradi nenadne odpovedi srca umrl. Da se Nijazov zdravi za neznano sr\xc4\x8dno boleznijo, se je vedelo \xc5\xbee nekaj \xc4\x8dasa. Poro\xc4\x8dilo je pozneje potrdilo tudi turkmenistansko veleposlani\xc5\xa1tvo v Moskvi._NEWLINE_Po turkmenistanski ustavi bi moral predsedni\xc5\xa1tvo prevzeti predsednik parlamenta Ovezgeldi Atajev. Premier Gurbanguli Berdimuhamedow je bil imenovan za predsednika odbora za organizacijo dr\xc5\xbeavni\xc5\xa1kega pogreba. Berdimuhamedov je bil zaradi aretacije Ovezgeldija Atajeva, ki bi imel po ustavi sicer prednost, imenovan tudi za vr\xc5\xa1ilca dol\xc5\xbenosti predsednika. Berdimuhamedov in Halk Maslahati sta 26. decembra oznanila, da bodo naslednje predsedni\xc5\xa1ke volitve potekale 11. februarja 2007. Pojavljajo se sumi, da so Nijazova zastrupili._NEWLINE_New York Times je poro\xc4\x8dal, da je v tekmo za predsedni\xc5\xa1tvo po spremembi ustave, ki je omogo\xc4\x8dila kandidaturo tudi Turkmenistancem me\xc5\xa1anega etni\xc4\x8dnega izvora, vstopil tudi sin Nijazova Murat._NEWLINE_Okoli\xc5\xa1\xc4\x8dine, v katerih je preminil Nijazov, so nekoliko nejasne. Po nekaterih virih bi lahko Nijazov umrl tudi zaradi zastrupitve. Nekateri pripadniki turkmenistanske opozicije trdijo tudi, da je Nijazov umrl \xc5\xbee nekaj dni pred javnim obvestilom o smrti 21. decembra.\n_START_SECTION_\nPogreb\n_START_PARAGRAPH_\nNijazova so pokopali 24. decembra v njegovi doma\xc4\x8di vasi Kip\xc4\x8dak okrog 10\xc2\xa0km zunaj prestolnice. Preden so ga prepeljali v vas, je njegovo telo le\xc5\xbealo v odprti krsti v predsedni\xc5\xa1ki pala\xc4\x8di. V triurnem mimohodu so se ob njej zvrstili \xc5\xa1tevilni \xc5\xbealujo\xc4\x8di, med drugim tudi mnoge tuje delegacije._NEWLINE_Pogreba so se tako udele\xc5\xbeili Tang Jiaxuan, kitajski dr\xc5\xbeavni svetnik in posebni odposlanec za Turkmenistan predsednika Ljudske republike Kitajske Hu Jintaa, pomo\xc4\x8dnik Zunanjega ministra ZDA Richard Boucher, podpredsednik Irana Parviz Davoudi, iranski minister za zunanje zadeve Manu\xc5\xa1er Motaki, predsednik Kazahstana Nursultan Nazarbajev, predsednik Tad\xc5\xbeikistana Emomali Rahmonov, predsednik Afganistana Hamid Karzaj, predsednik ruske vlade Mihail Fradkov, predsednik tur\xc5\xa1ke vlade Recep Tayyip Erdo\xc4\x9fan, ukrajinski predsednik Viktor Janukovi\xc4\x8d in drugi.'